b'\n_START_ARTICLE_\nDiamant\n_START_SECTION_\nTilblivelse\n_START_PARAGRAPH_\nDiamanter dannes p\xc3\xa5 store dyb, mindst 60 km nede, hvor kulstof presses sammen under et enormt tryk og h\xc3\xb8je temperaturer gennem millioner af \xc3\xa5r. Der er ingen tilgang p\xc3\xa5 ilt, s\xc3\xa5 eksisterende ilt skiller sig fra kulstoffet, der til sidst presses sammen til en diamant. N\xc3\xa5r diamanterne skal op til overfladen gennem jordskorpen, m\xc3\xa5 det ske hurtigt, i l\xc3\xb8bet af dage eller timer. Hvis ikke, omdannes diamanterne til grafit - s\xc3\xa5 bl\xc3\xb8dt, at det smitter over p\xc3\xa5 papir, n\xc3\xa5r vi skriver med det i blyanter. At f\xc3\xa5 diamanter op til jordoverfladen er kun muligt ved s\xc3\xa5kaldte kimberlit-eksplosioner gennem diatremer (kraterr\xc3\xb8r); vulkanske udbrud, hvor diamanterne skydes i vejret. Eksplosioner af den magmatiske bjergart kimberlit skaber s\xc3\xb8jler op gennem jordskorpen, hvor de folder sig ud som grene p\xc3\xa5 et kolossalt tr\xc3\xa6. Vi ved ikke, hvorfor kimberlitlavaen tr\xc3\xa6nger op gennem de tykkeste dele af jordskorpen. _NEWLINE_Der hentes \xc3\xa5rligt omkring 26 tons diamanter op gennem minedrift. Sandsynligvis finder der endnu omkring en billiard tons dernede - men i 150-250 km dybde.\n_START_SECTION_\nForekomster\n_START_PARAGRAPH_\nVerdens st\xc3\xb8rste er Cullinan-diamanten, oprindelig p\xc3\xa5 621,35 g, fundet i Sydafrika i 1905 og senere spaltet i ni smykkesten.  Men de fleste diamanter er sm\xc3\xa5 eller urene, og anvendes i industrien som sk\xc3\xa6re- eller boremateriale. _NEWLINE_Der er forekomster i Sydafrika og Congo, i Australien, Sibirien, Canada og Brasilien. I Arkhangelsk blev der i 2017 fundet en diamant p\xc3\xa5 36,3 gram - den st\xc3\xb8rste, der er fundet i Europa, og opkaldt efter \xc3\xa6rkeenglen Mikael. P\xc3\xa5 Norges side af gr\xc3\xa6nsen skal en fransk ekspedition i 1800-tallet have fundet diamanter i grus langsmed Pasvikelven. I 1995 fandt guldvaskeren Robert Gulbrandsen den st\xc3\xb8rste diamant, som er fundet i Norge: Et korn p\xc3\xa5 beskedne 3,5 mm p\xc3\xa5 egnen ved Karasjok. _NEWLINE_En brillant er en rundsleben diamant med et stort antal facetter. _NEWLINE_I 1955 lykkedes det General Electric Company at fremstille syntetiske diamanter, og koncernens aktier steg p\xc3\xa5 \xc3\xa9n dag med mere end 300 mill. dollars. Kunstige diamanter er sv\xc3\xa6re at skelne fra \xc3\xa6gte, men ved brug af spektrometer vil man kunne studere b\xc3\xa5de urenheder og krystalstruktur. I kunstige diamanter er der spor efter grundstoffet bor, som benyttes ved fremstillingen.'